ԳԱՎԱՌ, 16 ՀՈԿՏԵՄԲԵՐԻ, ԱՐՄԵՆՊՐԵՍ: Ճամբարակ համայնքի ղեկավար Վազգեն Ադամյանն ընդունեց Ճամբարակ համայնքի մարզադպրոցի սամբոյի եւ ձյուդոյի 10 լավագույն մարզիկներ Ջանիկ Հարությունյանին, Արթուր Հարությունյանին, Արամայիս Մելյանին, Աշոտ Ապրեսյանին, Սուրեն Չոբանյանին, Արմեն Օհանյանին, Արարատ Ադամյանին, Մարտին Սարգսյանին, Սարո Սարիբեկյանին, Էդիկ Մարտիրոսյանին՝ այս տարվա ընթացքում միջազգային եւ հանրապետական մրացաշարերի տարիքային տարբեր խմբերում մրցանակային պատվավոր տեղեր գրավելու համար: Ինչպես «Արմենպրես»-ին տեղեկացրին Ճամբարակի համայնքապետարանի աշխատակազմից, պատանի մարզիկները համայնքապետին ներկայացրին ինչպես վերջին հաղթանակներով նվաճած մեդալները, այնպես էլ տարբեր տարիներին Ռուսաստանում, Վրաստանում եւ Հայաստանում ձեռք բերած մեդալներն ու գավաթները: